BMW’s elmotorcykel er på vej mod Danmark

For nogle vil den være en vederstyggelighed, for andre det perfekte køretøj til storbyen. Efter fem års udvikling er BMW klar til at vise den færdige produktionsklare elmotorcykel BMW CE 04. Den kommer til Danmark i starten af 2022.

– BMW CE 04 er vores nye elektriske stjerne i byen. Den kombinerer elektrisk kørsel med ægte motorcykel-feeling, lover Oliver Zipse, der er øverste chef hos BMW AG.

Den indeholder den nyeste teknologi og de bedste battericeller, som også giver strøm i BMW iX. Ligesom CE 04 vil alle fremtidige BMW Motorrad-modeller til mobilitet i byerne være helt elektriske, fortæller han videre.

Med en maksimal effekt på 42 hestekræfter (31 kW) når den nye elmotorcykel fra 0-50 km/t – den klassiske ”trafiklys-start” – på 2,6 sekunder. Tophastigheden er 120 km/t. Batterikapaciteten er på 8,9 kWh (60,6 Ah), hvilket giver en rækkevidde på op til 130 km.

BMW CE 04.

Det er altså ikke nogen langtursdrøm. BMW fortæller da også, at elmotorcyklen er udviklet til “emissionsfri kørsel i byen, i bymiljøer og til kortere ture efter arbejde eller i weekenden”.

Batteriet oplades via den integrerede opladningsenhed enten hjemme, via en wallbox eller offentlig ladestander. Når batteriet er helt fladt, tager opladningen 4 timer og 20 minutter. Med en hurtiglader er tiden kun 1 time og 40 minutter. Opladning af batteriet fra 20 til 80 procent via en hurtiglader kan gøres på 45 minutter.

Highlights for den nye BMW CE 04

Maksimal effekt: 42 hk

Batterikapacitet: 8,9 kWh

Elektrisk rækkevidde på op til 130 km

Korte opladningstider og opladningsteknologi baseret på samme system, som anvendes i biler

Tre indstillinger for kørsel: “ECO”, “Rain” og “Road” for optimalt set-up afhængig af vejr og humør

Kraftfuldt bremsesystem med ABS

10,25″ TFT-farveskærm med integreret navigation og omfattende tilslutningsmuligheder som standard

LED-lygter er standard

Opbevaringsrum på siden og foran

Ventileret rum til opladning af mobiltelefonen inklusive USB-C-opladning

Futuristisk design og farvemuligheder

Omfattende ekstraudstyrsmuligheder og originalt BMW Motorrad tilbehør og beklædning.

Hele præsentationen af den ny elmotorcykel kan ses på Youtube via dette link.

BMW’s elmotorcykel er på vej mod Danmark